Բայբա Սկրիդե

Բայբա Սկրիդե (լատիշերեն՝ Baiba Skride, ), լատվիացի դասական ջութակահարուհի ջութակահարների՝ Եղիսաբեթ թագուհու 2001 թվականի մրցույթի հաղթող, ելույթներով շրջել է աշխարհով մեկ՝ ընկերակցելով հանրահայտ նվագախմբերի, այդ թվում՝ Լոնդոնի ֆիլհարմոնիկ և Նոր Զելանդիայի սիմֆոնիկ նվագախմբերին։

Կենսագրություն 
Բայբա Սկրիդեն ծնվել է երաժիշտների ընտանիքում. երաժշտության նկատմամբ սեր նրան ներարկել է տատը, որ Բայբային ու նրա երկու քույրերին երգել է սովորեցրել։ Բայբայի հայրը երգչախմբի անվանի դիրիժոր էր, մայրը դաշնամուր է նվագում; Քույրերից Լաուման դաշնամուր է նվագում, Լինդան՝ ալտ։ Բայբան երեք տարեկանից երաժշտական դպրոց է հաճախել, չորս տարեկանում արդեն վարժ նվագում էր, դեռ հինգ տարին չլրացած՝ տվել է իր առաջին համերգը։

Հետագայում Լատվիայի մայրաքաղաք Ռիգայում հաճախել է տաղանդավոր պատանի երաժիշտների հատուկ դպրոց, 1995 թվականից սովորել գերմանական Ռոստոկ քաղաքի երաժշտության ու թատրոնի կոնսերվատորիայում՝ Պետրու Մունտյանուի ղեկավարությամբ, ապա վարպետության դասեր առել Ռուջերո Ռիչիից ու Լուի Կապլանից։

Ստեղծագործական կապեր 
Բայբան հանրահայտ նվագախմբերի հետ համերգներ է տվել Եվրոպայում,Ճապոնիայում, Ավստրալիայում, ԱՄՆ-ում... Իր ելույթների ժամանակ ընկերակցել է Գիդոն Կրեմերին, Իզաբել վան Կյոյլենին, Գաբետտա Սոլին, Դավիդ Գերինգասին, Էմանուել Պայո]ին, Շարոն Կամին և հանրաճանաչ այլ երաժիշտների։

Նվագացանկը 
Բայբա Սկրիդեի նվագացանկում ընդգրկված են Բախի, Հայդնի, Մոցարտի, Բեթհովենի, Ֆրանց Շուբերտի, Բրամսի, Չայկովսկու, Ռավելի, Բարտոկի, Յանաչեկի, Սերգեյ Պրոկոֆևի, Դմիտրի Շոստակովիչի և մեծահամբավ այլ կոմպոզիտորների  ստեղծագործություններից։

Գործիքները
Բայբա Սկրիդեն սկզբում նվագում էր 1725 թվականին Ստրադիվարիուսի պատրաստած "Wilhelmj" ջութակը, որը նրան փոխ էր տվել Nippon Music Foundation-ը, ապա՝ դարձյալ ստրադիվարիուսյան "Ex Baron Feilitzsch" ջութակը (1734)՝ փոխ տրված Գիդոն Կրեմերից։ Ներկայումս նվագում է Yfrah Neaman Stradivarius, որ սիրով նրան փոխ է տվել Neaman ընտանիքը՝ Beares International Violin Society-ի միջոցով։

Անձնական կյանքը
2010 թվականի դրությամբ՝ Բայբան ամուսնու և երկու տարեկան տղայի հետ ապրում էր Համբուրգում, 2017-ին ամուսնական զույգն ուներ երկու երեխա։

Մրցանակներ
1988: Բուլղարիայում կայացած միջազգային երաժշտական փառատոնի առաջին մրցանակ
1992: UNICEF-ի "The Danny Kaye International Children's Award" միջազգային մրցույթի գրան-պրի
1995: Ջութակահարների՝ Շյոնտալ աբբայությունում կայացած միջազգային մրցույթի առաջին մրցանակ
1996: Եվրատեսիլի 8-րդ մրցույթի եզրափակիչ փուլի մասնակից (Լիսաբոն)
1997: Բուխարեստում կայացած "Jeunesses Musicales" երիտասարդ ջութակահարների միջազգային մրցույթի առաջին մրցանակ
1998: Paganini Competition-ի երկրորդ մրցանակ
2001: Ջութակահարների՝ Ելիզավետա թագուհու անվան միջազգային մրցույթի առաջին մրցանակ
2003: Kissinger Sommer փառատոնի Luitpold Prize (German: Luitpoldpreis) մրցանակ
2005: Echo Klassik մրցանակ՝ «Լավագույն երիտասարդ արտիստ» անվանակարգում՝ դեբյուտային լավագույն խտասկավառակային ձայնագրության համար 
2006: Echo Klassik մրցանակ "20-21-րդ դարերի երաժշտության համերգային լավագույն ձայնագրություն" անվանակարգում՝ Շոստակովիչի և Յանաչեկի ջութակի կոնցերտների ձայնագրության համար

Ծանոթագրություններ

Արտաքին հղումներ 

 Official website
 Interview with Baiba Skride
 Website von Baiba Skride
 „Ich konnte Mozart nicht ausstehen.“ Baiba Skride im Gespräch

Լատիշ ջութակահարներ